钦定古今图书集成/明伦汇编/氏族典/第142卷 > 元丕
## 钦定古今图书集成/明伦汇编/氏族典/第142卷 > 元丕

按《魏书武卫将军谓传》，“谓子乌真，乌真子兴都，兴都
子丕，世祖擢拜羽林中郎，从驾临江，赐爵兴平子。显
祖即位，累迁侍中。丞相乙浑谋反，丕以奏闻，诏丕帅
元贺、牛益得收浑诛之。迁尚书令，改封东阳公。高祖
时封东阳王，拜侍中司徒公，寻迁太尉，录尚书事。”时
淮南王他，淮阳王尉元、河东王苟颓并以旧老见礼，
每有大事，引入禁中，乘步挽杖于朝，进退相随。丕他
元三人，皆容貌壮伟，腰带十围，大耳秀眉，须鬓斑白，
百寮观瞻，莫不祗耸。唯苟颓小为短劣，资望亦不逮
之。后例降王爵，封平阳郡公，求致仕，诏不许。及车驾
南伐，丕与广陵王羽留守京师。帝北巡，丕迁太傅、录
尚书事，留守。后又诏以丕为都督，领并州刺史。后诏
以平阳畿甸，改封新兴公。子超举兵，丕应连坐，以先
许不死之诏，免死为太原百姓。丕仕历六世，垂七十
年，位极公辅，而还为民庶，然犹心恋京邑，不能自绝
人事。寻诏以丕为“三老。”景明四年薨，年八十二。诏赠
左光禄大夫、冀州刺史，谥曰平。长子隆，先以反诛。隆
弟乙升，超亦同诛。超弟儁、邕，并有军功，儁封新安县
男，邕封泾县男。